Henrik Pedersen fra markedsudvalget har travlt disse dage. Efter lang tids venten er det endelig blevet Kristi Himmelfartsdag, og det betyder Sindal Marked. -Jeg kan forestille mig, at jeg har det som folk, der spiller teater – det er premiere i dag. Nu skal vi vise, hvad vi har gjort, siger Henrik Pedersen. Og det ser ud til, at markedsudvalget og de mere end 400 frivillige har gjort det godt. Allerede på første dag går det over al forventning. Med hjælp fra vejrguderne ser det ud til at blive en rigtig god weekend for Sindal Marked. - Vi har fået en venteliste uden lige af kræmmere. Før troede vi ikke, vi kunne fylde op, men det ændrer vejret på, siger Henrik Pedersen. Han og de andre fra markedsudvalget sender vejrguderne en ekstra venlig tanke. - Vi køber en Lotto-kupon på lørdag, for når vi har været så heldige med vejret, så må vi også være heldige på lørdag, griner han. På første markedsdag spiller Kandis op til dans. De næste dage kan man blandt andet opleve Tørfisk og Ib Grønbech.

Referat:
Med foråret kommer markedssæsonen, og et af de allerførste markeder i Nordjylland finder sted i Sindal. Og med 16 grader og masser af besøgende har arrangørerne svært ved at få armene ned.